Informácia o priebehu a výsledkoch pracovnej návštevy
predsedu vlády SR Roberta Fica vo Francúzskej republike dňa 17. 9. 2008
 
Predseda vlády Slovenskej republiky R. Fico uskutočnil dňa 17. 9. 2008 v sprievode ministra ZV SR J. Kubiša pracovnú návštevu Paríža, počas ktorej podpísal s prezidentom Francúzskej republiky N. Sarkozym „Politickú deklaráciu“ (príloha č. 1) a implementačný Akčný plán o strategickom partnerstve medzi SR a FR (príloha č. 2). 
Predseda vlády SR ďalej podpísal  s ministrom ZV FR B. Kouchnerom „Dohodu o spolupráci medzi vládou SR a vládou FR o rozvoji mierového využívania jadrovej energie“. Dohoda je konkrétnym príkladom vzájomnej spolupráce v kontexte podpísaného strategického partnerstva.
SR je šiestou krajinou Európy, s ktorou FR dokumenty o strategickom partnerstve podpísalo. Strategické partnerstvo definuje záujem vlád oboch krajín vytvoriť recipročne politicko-ekonomické prostredie prospešné pre obe krajiny na najbližších päť rokov. Opiera sa o konkrétne pomenované ciele vo sfére   prehĺbenia politického dialógu v rámci EÚ, partnerstva vo vojensko-politickej oblasti, obrane a vyzbrojovaní, decentralizovanej kooperácie na úrovni energetiky a životného prostredia, vzájomnej hospodárskej spolupráce a obojstrannej pomoci v oblasti administratívy, najmä v rámci rozšírenia schengenského priestoru. 
Rokovanie predsedu vlády SR s prezidentom FR sa uskutočnilo formou pracovného obeda. Bolo venované bilaterálnej spolupráci s dôrazom na oblasť energetiky, aktuálnym európskym otázkam a rusko-gruzínskej kríze.

Informácia z obsahu rokovaní:

Energetika
Rokovanie predsedu vlády SR a prezidenta FR ukázalo blízkosť názorov v otázkach energetiky a energetickej bezpečnosti. Obidve strany skonštatovali, že existuje veľký priestor na posilnenie spolupráce v tejto oblasti.  Rovnaký názor SR a FR  na  využívanie jadrovej energie vytvára predpoklady pre slovensko-francúzsku spoluprácu pri diverzifikovaní  jadrových technológií. Keďže vláda SR uvažuje o výstavbe nových elektrární s majoritnou účasťou štátu, do konca roku 2008 bude vypísaná medzinárodná súťaž na dodávky jadrovej technológie. Pritom už zo zadania podmienok bude zrejmé, že SR má záujem o technológie západného typu. Aj preto sa spolupráca s FR v tejto oblasti javí ako perspektívna.  
  FR budovalo svoj jadrový priemysel v civilnej sfére i vojenskom výskume 50 rokov a dnes poskytuje podľa slov prezidenta FR najlepšie garancie vo vzťahu k bezpečnosti a modernosti systémov. FR v súčasnosti 80 % elektriny vyrába z jadra a v júli 2008 potvrdilo výstavbu druhého tlakovodného jadrového reaktora novej generácie typu EPR. Prezident FR zdôraznil, že FR sa dnes nachádza v post-ropnej ére a je energeticky nezávislé od ruských dodávok. FR ročne investuje 3 mld. do civilného a vojenského výskumu. Prezident FR uviedol, že v prípade, ak si SR zvolí francúzske technológie, FR bude spoľahlivým a dôveryhodným partnerom.

Obrana
Prezident FR vyjadril záujem o posilnenie vojenskej spolupráce. Vychádzajúc z potrieb SR, FR je pripravená uzavrieť so SR dohodu o spolupráci  v otázkach obrany a bezpečnosti.

Doprava  
V súčasnosti sa realizuje projekt výstavby vysokorýchlostnej železničnej trate TGV Paríž – Viedeň – Bratislava.

Lisabonská zmluva
Prezident FR, odvolávajúc sa na aktivity a úlohu, ktorú zohralo francúzske predsedníctvo (FR PRES) v gruzínskej kríze, zdôraznil nevyhnutnosť vytvorenia inštitúcií, ktoré by umožnili  predsedovi Európskej rady konať rýchlo a v mene celej EÚ. EÚ potrebuje inštitucionálne zmeny, je preto potrebné vyvíjať tlak  na Českú republiku a Írsko, aby ratifikovali Lisabonskú zmluvu. Bez Lisabonskej zmluvy EÚ nemôže fungovať efektívne. Aj keď FR podporuje vstup Chorvátska, Srbska a všetkých balkánskych krajín do EÚ, neustúpi tlaku nových ČŠ a nepripustí rozšírenie bez inštitucionálnych zmien. Prezident Sarkozy vyjadril záujem navštíviť Chorvátsko a hovoriť o tomto probléme. 
Podľa názoru PV SR R. Fica sa  EÚ nemusí obávať o ratifikáciu Lisabonskej zmluvy v Českej republike, i keď v súčasnosti sa to javí ako veľký problém. Vyjadril pochopenie pre postoj FR k rozširovaniu EÚ, ale opätovne zdôraznil postavenie Chorvátska. Na margo európskej perspektívy balkánskych krajín uviedol,  že SR je najlepším príkladom toho, ako členstvo v EÚ prináša stabilitu a prospech pre malé krajiny.  A práve balkánske krajiny stabilitu  potrebujú.
  
Klimaticko- energetický balíček Európskej komisie 
Prezident Sarkozy požiadal SR o podporu pri schvaľovaní klimaticko- energetického balíčka. Podľa neho je zvláštne, že krajiny, ktoré sú najviac energeticky závislé od RF, nie sú naklonené diverzifikácii zdrojov. Cieľ, ktorý  pre FR stanovila EK, t. j. dosiahnuť 23 % podiel obnoviteľných zdrojov na konečnej spotrebe energie, sa javí ako nesplniteľný, ale FR ho musí akceptovať.   N. Sarkozy varoval, že ak všetky krajiny budú žiadať nejaké ústupky, existuje reálna hrozba, že k dohode nedôjde. 
Podľa PV R. Fica SR rešpektuje stanovené ambiciózne ciele, želá si však ďalšiu diskusiu o dvoch otázkach:  zmene referenčného roku a postupnom nábehu na aukčný systém. SR má záujem na hľadaní riešenia a nemá záujem o blokovanie  konsenzu. 

Vstup SR do eurozóny
Prezident FR zablahoželal SR k vstupu do eurozóny, ktorý sa jej podaril napriek problémom s Európskou centrálnou bankou. 
R. Fico infomoval o príprave SR na  prijatie jednotnej meny. Za úspech označil, že spolu so sociálnymi partnermi podpísal  pakt pre euro, podľa ktorého platy nemôžu predbehnúť rast produktivity. Vyjadril obavy, ako prechod na euro zvládnu dôchodcovia. V roku 2009 SR dosiahne historicky najnižší deficit, vláda preto plánuje  prijať potrebné  sociálne opatrenia.
Európska zahraničná politika
PV SR upriamil pozornosť na potrebu jednotnej zahraničnej politiky EÚ. SR už v tejto oblasti zažila dva extrémy – zahraničnú politiku  diktovanú Moskvou a v ostatných rokoch Washingtonom. SR odmieta diktát Moskvy, ale aj diktát Washingtonu a chce, aby sa európska a slovenská zahraničná politika tvorila v Európe. 

Rusko-gruzínska kríza
R. Fico ocenil aktivity FR  PRES  v rusko-gruzínskom konflikte a vyváženosť prijatých dokumentov.  Vyjadril poľutovanie, že EÚ nepostupovala s rovnakou rozhodnosťou pri hľadaní spoločného stanoviska  v prípade Iraku a Kosova. 
Podľa N. Sarkozyho cieľom FR PRES bolo okamžite reagovať a zabrániť pokračovaniu násilia aj za cenu, že akcia FR nebola dokonalá. Zistiť fakty a pomenovať zodpovednosť bude úlohou medzinárodného vyšetrovania. 

Poslednou témou rokovania bola prvá oficiálna návšteva francúzskeho prezidenta na Slovensku, ktorú N. Sarkozy prisľúbil diplomatickou cestou  dohodnúť po ukončení FR PRES.  

Na záver PV SR poďakoval francúzskej strane za rýchlu a účinnú pomoc pri umiestnení slovenských študentov do školských zariadení vo FR v rámci štipendijného programu vlády SR. 

Závery: 

Návšteva PV SR vo FR splnila dva ciele: otvorila nové perspektívy pre rozvoj a upevnenie slovensko-francúzskych vzťahov, najmä v oblastiach jadrovej energetiky, vojenskej výzbroje, techniky (plánovaný podpis rezortnej dohody) a v doprave (vybudovanie trate TGV Paríž – Viedeň – Bratislava) a poskytla príležitosť na výmenu názorov na aktuálne témy európskej politiky. 
Rokovanie potvrdilo bezproblémovosť slovensko-francúzskych vzťahov a blízkosť názorov v otázkach  energetiky,  energetickej bezpečnosti a v hodnotení rusko-gruzínskej krízy.
Z úst prezidenta FR jasne zaznel odmietavý postoj FR k rozširovaniu EÚ bez vytvorenia nových inštitúcií, t.j. bez vstupu Lisabonskej zmluvy do platnosti. 
SR sa v priebehu tohto roka stala šiestym strategickým partnerom FR, ktoré tak potvrdzuje vážny záujem o novú dynamiku rozvoja ekonomickej a zahraničnopolitickej spolupráce s novými ČK EU.

Príloha č. 1:
Slovensko-francúzske strategické partnerstvo
Politická deklarácia

	V presvedčení, že Európa je viac ako kedykoľvek predtým svetadielom budúcnosti, ku ktorému budú Slovenská republika a Francúzska republika prispievať rozhodujúcim spôsobom;

	s prihliadnutím na kvalitu priateľských vzťahov a dôvery, ktoré ich spájajú a ktoré vznikli vo významných momentoch dlhej spoločnej histórie a v spoločných bojoch za demokraciu, slobodu a emancipáciu Slovenska, symbolizovaných veľkou postavou generála Štefánika a francúzskou účasťou v Slovenskom národnom povstaní;

	v záujme vniesť do doterajších vzťahov novátorskú víziu, Slovensko a Francúzsko prejavujú želanie spoločne zdieľať budúcnosť v Európskej únii.

	Obe krajiny si želajú posilniť dynamiku, ktorá vznikla vstupom Slovenska do Európskej únie. Základ pre nové a ambiciózne spoločné perspektívy vytvorila nedávna návšteva predsedu vlády Slovenskej republiky vo Francúzsku, počas ktorej bol predložený návrh na uzavretie strategického privilegovaného partnerstva medzi oboma krajinami. 

	Toto nové strategické partnerstvo medzi Slovenskom a Francúzskom sa bude môcť oprieť o činnosť vlád oboch krajín, ktoré prezident Francúzskej republiky a predseda vlády Slovenskej republiky poverujú, aby spoločne definovali a vytvorili akčný plán rozvoja politiky, prospešnej pre obe krajiny na nadchádzajúcich päť rokov. Bude sa môcť oprieť aj o výsledky prebiehajúcej aktívnej spolupráce a obohatiť sa dynamizmom občianskej spoločnosti i podnikov oboch krajín, ako aj živou mnohotvárnou decentralizovanou spoluprácou.

	V záujme dosiahnutia tohto cieľa sa Slovensko a Francúzsko dohodli na nasledujúcich oblastiach, ktoré sú predmetom podrobného akčného plánu:

	1. Politický dialóg v rámci Európskej únie:

	V období, keď Európska únia stojí pred potrebou obnoviť svoje spoločné politiky a uvažovať o svojej budúcnosti, Slovensko a Francúzsko, ktoré zdieľajú spoločnú víziu silnej a solidárnej Európy založenej na spoločných hodnotách, sa dohodli na podpore posilneného politického dialógu. Obe krajiny sa budú usilovať navzájom konzultovať svoje stanoviská a navrhovať spoločné iniciatívy v rámci každoročných stretnutí a konzultácií ku všetkým otázkam strategického významu, ktorými sa zaoberá Európska únia.
	
Európska únia musí prispievať k mieru a stabilite vo svete. Spoločná zahraničná a bezpečnostná politika umožňuje Európskej únii kolektívne odpovedať na výzvy a hrozby, ktorým čelia naše demokracie a šíriť svoje hodnoty založené prednostne na ľudských právach. Slovensko a Francúzsko pripisujú osobitnú dôležitosť rozvoju európskej susedskej politiky na juhu a na východe nášho svetadielu a vyváženým vzťahom s Ruskou federáciou. Obe krajiny sú tiež presvedčené, že Európska únia má zohrávať rozhodujúcu úlohu v nastolení stability a prosperity v štátoch západného Balkánu a v tomto zmysle budú úzko spolupracovať.

Slovensko a Francúzsko sa tiež zaväzujú, že zintenzívnia spoločný vytrvalý boj za kultúrnu rôznorodosť a zvlášť za mnohojazyčnosť, ktorá je zárukou rozvoja identity v zjednotenej a mnohotvárnej Európe, osobitne v rámci frankofónie, a v tomto duchu budú podporovať vyučovanie francúzskeho jazyka na Slovensku a slovenského jazyka vo Francúzsku.

Slovensko a Francúzsko budú úzko spolupracovať v oblasti kultúry v rámci prípravy Európskej kultúrnej sezóny vo Francúzsku, ktorá sa koná počas francúzskeho predsedníctva v Európskej únii a počas Európskeho roku dialógu medzi kultúrami a tiež napomáhať prípravu podujatia Európske hlavné mesto kultúry 2013 s cieľom vytvoriť nové perspektívy pre spoluprácu v nasledujúcich rokoch.

	2. Posilnený dialóg vo vojensko-politických otázkach:

	Uvedomujúc si spoločné záujmy v oblasti bezpečnosti, Slovensko a Francúzsko, členovia Európskej únie a Severoatlantickej aliancie, potvrdzujú svoju vôľu zintenzívňovať vzájomný dialóg a spoluprácu v oblasti bezpečnosti a obrany v perspektíve európskej a atlantickej budúcnosti.

	Slovensko a Francúzsko oceňujú pokrok vo vývoji Európskej bezpečnostnej a obrannej politiky (EBOP) a transformácii NATO a budú prispievať, prostredníctvom svojho dialógu a spolupráce, k úsiliu o zabezpečenie globálnej bezpečnosti a spoločné posilnenie EBOP a NATO.

	Slovensko a Francúzsko znovu potvrdzujú svoju vôľu bojovať rozhodne proti šíreniu zbraní hromadného ničenia, ich nosičom a ich použitiu v súčasných krízach. Obe krajiny zdôrazňujú prísne dodržiavanie režimu zákazu šírenia zbraní a jeho posilňovanie a oceňujú intervenciu Bezpečnostnej rady Organizácie spojených národov. Slovensko a Francúzsko sa v tomto zmysle dohodli spolupracovať, osobitne z pohľadu posilnenia pôsobenia EÚ v tejto oblasti.

	V záujme dosiahnutia tohto cieľa sa Slovensko a Francúzsko dohodli:

- na pravidelnom vzájomnom oboznamovaní s vývojom svojej bezpečnostnej situácie, vrátane upozornenia na hrozbu terorizmu;
- na zbližovaní svojich postojov v oblasti bezpečnosti a obrany, osobitne v oblasti zákazu šírenia zbraní a boja proti terorizmu;
- na podpore transformácie NATO a prehlbovaní nástrojov EBOP s cieľom spoločného posilnenia, ako aj na spoločnom postupe pri prispievaní k operáciám Európskej únie a NATO;
- na zvyšovaní úsilia o rozvoj vojenských kapacít v Európe ako ambiciózneho cieľa, osobitne prostredníctvom rozvoja bilaterálnej spolupráce v oblasti interoperability a vyzbrojovania s cieľom posilnenia technologického a priemyselného základu európskej obrany (DTIB).

	3. Energetické partnerstvo:

	Slovensko a Francúzsko už zdieľajú v mnohých oblastiach energetiky spoločné záujmy, ktoré je potrebné posilniť tak na úrovni inštitucionálnej a technickej, ako aj na úrovni priemyselnej a obchodnej, najmä v oblasti jadrovej energetiky a využitia energie.

Obe strany podporujú vytvorenie ambicióznej európskej politiky založenej na vnútornom trhu s energiou a kladú veľký význam na posilnenie vonkajšej časti európskej energetickej politiky.

	Obe strany budú hľadať prostriedky spolupráce, ktorými prispejú k diverzifikácii energetických zdrojov EÚ, ako aj k zaisteniu bezpečnosti dodávok energie, energetických prepravných trás, a spoločne posilnia vplyv v krajinách produkujúcich, vyvážajúcich a prepravujúcich primárne energetické zdroje a elektrinu, aby s nimi vytvorili skutočné partnerské vzťahy. Zaväzujú sa, že budú rozvíjať vzájomnú priemyselnú, vedeckú a technickú spoluprácu v oblasti mierového využitia jadrovej energie.

	4. Hospodárska spolupráca:

	Obe strany si želajú zintenzívniť zvyšovanie ich hospodárskej a obchodnej výmeny, o čom svedčí miesto Francúzska ako popredného zahraničného investora na Slovensku. Obe krajiny si tiež želajú, aby sa ich hospodárstva dopĺňali a spolupôsobili v rámci vnútorného trhu v perspektíve urýchliť ich európske približovanie a zosúladenie hospodárskych a sociálnych noriem. V úsilí dať svojej spolupráci rozmer trvalého rozvoja a posilnenia konkurencieschopnosti v Európe majú Slovensko a Francúzsko v úmysle venovať mimoriadnu pozornosť nasledujúcim oblastiam kľúčových aktivít: podpore malých a stredných podnikov, 
príprave Slovenska na vstup do eurozóny, rozvoju agro-potravinárskeho sektora, budúcnosti Spoločnej poľnohospodárskej politiky EÚ, doprave a projektom v oblasti infraštruktúry.

5. Spolupráca v oblasti administratívy a v rámci Schengenského priestoru:

	Z pristúpenia Slovenska do Schengenského priestoru vyplýva pre obe krajiny veľká spoločná zodpovednosť v oblasti európskych slobôd, európskej bezpečnosti a občianstva. Naše krajiny, ktoré už nadviazali aktívnu bilaterálnu spoluprácu na základe výmen a expertíz medzi radom ministerstiev a štátnych inštitúcií, si v tomto duchu želajú zintenzívniť svoje vzťahy s dôrazom na nové aktivity v oblasti ochrany ľudských práv (rovnosť, diskriminácia), ako aj na základné a trvalé vzdelávanie v sektore verejnej administratívy a na novú spoluprácu v oblasti vzdelávania sudcov, hlavne so zreteľom na prevahu rímskeho práva a na miesto francúzštiny v európskych právnych inštitúciách.

	Obidve strany sú tiež odhodlané posilniť svoju operačnú spoluprácu v oblasti dohľadu a ochrany spoločných hraníc, boja proti nelegálnemu prisťahovalectvu, boja proti terorizmu, v oblasti vzdelávania príslušníkov polície a colných orgánov, ako aj v oblasti konzulárnej spolupráce.

	Táto deklarácia nadobudne platnosť dňom podpisu.

Podpísané v Paríži, dňa 17. septembra 2008, v dvoch pôvodných vyhotoveniach, každé v slovenskom a francúzskom jazyku, pričom oba texty majú rovnakú platnosť.

Za Slovenskú republiku			Za Francúzsku republiku

Príloha č. 2:

Slovensko-francúzske strategické partnerstvo
Akčný plán

1.	Politické partnerstvo

Slovenská republika a Francúzska republika sa dohodli na posilnení politickej spolupráce prehĺbením politického dialógu medzi oboma krajinami prostredníctvom:

organizovania každoročných stretnutí na vysokej úrovni: každoročné konzultácie budú prebiehať predovšetkým medzi ministrami zahraničných vecí, ministrami pre európske záležitosti, politickými riaditeľmi, riaditeľmi európskych záležitostí, riaditeľmi strategických záležitostí Ministerstva obrany;

všeobecného zintenzívnenia stretnutí ministrov, poslancov a vysokých predstaviteľov obidvoch krajín;

organizovania pravidelných konzultácií s cieľom podporiť zbližovanie názorov v otázkach prioritného záujmu, najmä v rámci francúzskeho predsedníctva v Európskej únii:

- uplatňovanie Lisabonskej zmluvy, osobitne v oblasti aktívnej spolupráce v rámci Európskej služby pre vonkajšiu činnosť;
- budúcnosť spoločných politík a ich financovanie;
- kontrola „zdravotného stavu“ Spoločnej poľnohospodárskej politiky EÚ a úvahy o modeli európskej poľnohospodárskej politiky po r. 2013;
- spoločná energetická politika a udržateľný rozvoj a spolupráca v oblasti boja proti klimatickým zmenám;
- tvorba Európskeho paktu o migrácii;
- posilnenie ucelenej európskej susedskej politiky smerom na východ a na juh;
- budúcnosť západného Balkánu (vývoj v Bosne a Hercegovine, európska budúcnosť Srbska);
- oživenie strategického partnerstva EÚ - Rusko, založeného na reciprocite;

prehlbovania výmen a stáží diplomatov, ktoré by sa mohli rozšíriť aj na ďalších pracovníkov verejnej správy. Stáže budú zamerané osobitne na oblasti severnej Afriky a Stredného východu a budú sa vykonávať aj prostredníctvom seminárov a konferencií organizovaných univerzitnými a vedecko-výskumnými inštitúciami oboch krajín.

Frankofónia a kultúrna rozmanitosť predstavujú vhodnú pôdu pre politické zblíženie. V oblasti frankofónie sa obe strany dohodli, že majú záujem podporovať školskú spoluprácu, osobitne v bilingválnych sekciách a posilňovať francúzštinu na slovenských gymnáziách, ako aj štúdium slovenských študentov na francúzskych gymnáziách.

V záujme posilnenia spoločného boja za kultúrnu rozmanitosť sa francúzska strana bude zasadzovať o podporu vyučovania slovenského jazyka na stredných a vysokých školách vo Francúzsku.

Za týmto účelom obe krajiny podporujú rozvoj jednotlivých čiastočne frankofónnych študijných smerov na pôde slovenských univerzít a zaväzujú sa podporovať vzdelávanie ukončené partnerským diplomom (dvojitým diplomom alebo spoločným diplomom), zodpovedajúcim potrebám slovenských a francúzskych podnikov.

Obe strany budú podporovať aj programy výmen a bilaterálnych stretnutí ako sú „Courants“ (štipendiá pre odborných pracovníkov v oblasti kultúry), „Profession Culture“, „Odysseus“ a „Semináre Malraux“.

2.	Partnerstvo vo vojensko-politickej oblasti, obrane a vyzbrojovaní

Slovenská republika a Francúzska republika sa dohodli prehĺbiť dialóg o vojensko-politických otázkach, najmä z pohľadu podpory posilnenia Európskej bezpečnostnej a obrannej politiky a ďalšieho pokroku v transformácii NATO. Toto prehĺbenie má za cieľ spoločne a účinne čeliť problémom v oblasti bezpečnosti v 21. storočí.

Obe strany sa dohodli aj na podpore rozvoja spolupráce v oblasti obrany, najmä v nasledujúcich oblastiach:
s cieľom pokračovať v spolupráci v prospech:
- zvyšovania interoperability kapacít v rámci NATO a EÚ;
- zneškodňovania nevybuchnutej munície na bojisku (EOD);
- vykonávania vojenských cvičení (napr. v rámci prípravy predsunutých leteckých navádzačov);
- zabezpečenia realizácie programu spolupráce v oblasti radiačnej, biologickej a chemickej obrany;
- skúmania nových príležitostí spolupráce v oblasti zbrojárstva (protitankové strely, radary 3D, systém vybavenia vojaka, vybavenie RCHBO).

3.	Spolupráca v oblasti energetiky a životného prostredia

Slovenská republika a Francúzska republika sa dohodli posilniť svoju spoluprácu v oblasti energetiky a životného prostredia, ktorá je zahrnutá v rámci európskej politiky zjednocujúcej oblasť energie a klímy, a ktorej hlavným cieľom je dosiahnutie bezpečnosti zásobovania, konkurencieschopnosti a boj proti klimatickým zmenám. Túto spoluprácu je potrebné upevňovať tak v inštitucionálnej a technickej, ako aj v priemyselnej a obchodnej oblasti.

Oblasť energetiky:

Obe strany budú hľadať spoločné pozície, predovšetkým v zásadných legislatívnych opatreniach súvisiacich s akčným plánom jednotnej európskej energetickej politiky 2007-2009:
- balík opatrení týkajúcich sa vnútorného trhu s elektrinou a plynom;
- balík opatrení týkajúcich sa energie a klimatických zmien (predovšetkým bezpečnosti zásobovania a boja proti klimatickým zmenám).

	Obe strany sa dohodli posilniť svoju spoluprácu v jadrovej oblasti, predovšetkým prostredníctvom:
- podpisu dohody o spolupráci v rozvoji využívania jadrovej energie s cieľom jej výroby na mierové účely;
- hľadania spoločných pozícií na pôde inštitúcií EÚ ako Rada, Európske jadrové fórum alebo Skupina na vysokej úrovni pre jadrovú bezpečnosť a manažment rádioaktívnych odpadov, osobitne so zreteľom na prijímanie komunitárnych opatrení v podobe predpisov alebo vytváranie politiky voči tretím krajinám, napríklad čo sa týka bezpečnosti spoločných zásob;
- podieľania sa na priebehu Európskeho jadrového fóra formou odborných príspevkov a expertíz z francúzskej strany;
- podpory vedeckej spolupráce;
- rozvoja spoločných projektov v rámci pokračujúceho rozširovania výroby elektriny z jadrových zdrojov na Slovensku, vo Francúzsku a v tretích krajinách v oblasti reaktorov a prvkov palivového cyklu jadrovej energetiky, ako aj a zvýhodňovania výroby energií bez produkcie emisií CO2 pri dodržaní európskych trendov a prebiehajúcich národných programov;
- podporovania vzdelávania novej generácie inžinierov v tejto oblasti, ako aj odborníkov na jadrovú bezpečnosť; prostredníctvom organizovania seminárov o fungovaní jadrových elektrární, najmä účasťou na krízových cvičeniach, o životnosti elektrární a optimalizácii riadenia energetických blokov; prostredníctvom spracovania spoločných štúdií o energetických prognózach;
- spolupráce v oblasti jadrovej bezpečnosti.

Uprednostňujúc partnerstvo v oblasti energií bez produkcie emisií CO2, zodpovedajúce spoločnému strategickému smerovaniu Slovenska a Francúzska, obe strany sa budú zaoberať rozvojom nového spôsobu výroby elektriny z tepelných elektrární prostredníctvom najnovších technológií, ktoré umožnia diverzifikácie výroby elektriny (jadro, teplo, voda), zabezpečia dočasné dodávky elektriny na Slovensko do začatia výroby z nových jadrových reaktorov a zlepšia energetickú účinnosť tepelných elektrární a ich bilanciu v produkcii emisií CO2. Obe strany budú podporovať rozvoj spolupráce v oblasti energetickej bezpečnosti.

Obe strany posúdia zavedenie spolupráce v oblasti prenosu a distribúcie elektriny.

Obe strany budú podporovať partnerstvá medzi výskumnými inštitúciami, ako aj výskum a rozvoj v oblasti energetiky.

Oblasť životného prostredia:

Osobitná pozornosť bude venovaná spolupráci na podporu energie bez produkcie emisií CO2 pri dodržaní európskych trendov a prebiehajúcich národných programov.

Obe strany sa budú zaoberať zavedením spolupráce v oblasti noriem ochrany životného prostredia, ktoré budú záväzné pre výrobcov elektriny.

4.	Hospodárska spolupráca

Slovenská republika a Francúzska republika sa dohodli, že budú podporovať pokračovanie rozvoja ekonomickej spolupráce medzi oboma krajinami.

Obe strany budú podporovať rozvoj spolupráce a výmenu skúseností v oblasti hospodárstva a zahraničného obchodu. Čo sa týka priemyselnej spolupráce, dôraz sa bude klásť na zvyšovanie konkurencieschopnosti malých a stredných podnikov, osobitne cestou koordinácie prístupov, súvisiacich s opatreniami v inovačnej politike. Spolupráca týkajúca sa investícií sa bude zameriavať na vyspelé technológie s vysokou účinnosťou.

Za týmto účelom budú obe strany podporovať posilnenie francúzskej účasti a spolupráce, pokiaľ ide o ekonomické prezentácie na Slovensku, s dôrazom na prítomnosť malých a stredných podnikov, predovšetkým v oblasti poľnohospodárstva a potravinárstva. V tomto duchu sa Francúzsko zúčastní v januári 2009 na veľtrhu Danubius Gastro; rovnako sa obe strany budú usilovať o posilnenie slovenskej účasti vo Francúzsku, s dôrazom na spoluprácu medzi malými a strednými podnikmi, medzi veľkými podnikmi a profesijnými zväzmi a združeniami. V tejto súvislosti bude osobitne dôležitá oficiálna účasť MH SR, ako aj slovenských podnikateľov na veľtrhu MIDEST, ktorý sa bude konať od 4. do 7. novembra 2008 v Paríži. V rámci tejto spolupráce budú hrať významnú úlohu aj zmiešané alebo národné obchodné a priemyselné komory.

Obe strany sa dohodli posilniť partnerstvo v oblasti poľnohospodárstva, týkajúce sa najmä „Politiky kvality EÚ“, bezpečnosti potravín, kontroly zdravotnej neškodnosti potravín, rozvoja vidieka, poľnohospodárstva v horských a podhorských oblastiach a lesného hospodárstva.

Francúzska republika opätovne potvrdzuje svoju pripravenosť poskytnúť technickú pomoc pri zavedení eura na Slovensku.

Obe strany sa dohodli podporovať rozvoj partnerstva pri budovaní transeurópskych sietí (výstavba železničnej trate Paríž-Štrasburg-Viedeň-Bratislava) a ďalších veľkých infraštruktúrnych projektov, ako aj rozvoj diaľničnej siete v rámci slovenského národného programu a zavedenie systému elektronického mýta; Francúzska republika zdôrazňuje svoju pripravenosť navrhnúť riešenia novátorského financovania infraštruktúrnych projektov (formou verejno-súkromného partnerstva).

Obe strany sa dohodli pokračovať v doterajšom partnerstve v oblasti čerpania európskych fondov, stavebníctva, bytov, urbanizmu a regionálneho rozvoja medzi príslušnými ministerstvami, rozvíjajúc najmä oblasť vzdelávania.

Obe krajiny sa zaväzujú pokračovať a rozvíjať svoju spoluprácu a v oblasti odborného vzdelávania na základe skúseností získaných s partnermi z oblasti priemyslu.

5. Spolupráca v oblasti administratívy a v rámci rozšírenia Schengenského priestoru

Obe strany sa dohodli posilniť spoluprácu v oblasti administratívy s kanceláriou podpredsedu vlády Slovenskej republiky pre vedomostnú spoločnosť, európske záležitosti, ľudské práva a menšiny. V tejto súvislosti sa obe strany dohodli podpísať „Program bilaterálnej spolupráce medzi Slovenskou republikou a Francúzskou republikou na roky 2008 - 2013,” ktorý zahŕňa spoluprácu siedmich ministerstiev a dvoch štátnych inštitúcií a vytvára základ posilňovania tejto spolupráce.

Obe strany sa dohodli zaviesť spoluprácu v oblasti informatizácie verejnej správy, na podpore vzájomného monitoringu právnej úpravy oblastí, spadajúcich do pôsobnosti verejnej správy a na posilnení ich spolupráce v oblasti výmeny a ochrany utajovaných skutočností.

Obe strany sa zaväzujú pokračovať vo svojej spolupráci v oblasti ochrany ľudských práv (rovnosť, diskriminácia).

Obe strany sa dohodli podporovať zavedenie novej spolupráce v oblasti vzdelávania sudcov a prokurátorov.

Obe strany sa dohodli rozvíjať spoluprácu v oblasti základného a priebežného vzdelávania štátnych úradníkov, najmä v jazykovej oblasti.

Obe strany sa dohodli rozvíjať spoluprácu v oblasti prevencie a ochrany pred požiarmi, ako aj posilnenia schopnosti reagovania pri mimoriadnych udalostiach.

Obe strany sa dohodli, že v rámci svojho partnerstva budú dopĺňať vzdelanie odborníkov zabezpečujúcich ochranu hraníc a pozorovanie cezhraničného pohybu (falšovanie a pozmeňovanie dokladov, kontrola na letiskách). Rovnako sa dohodli klásť dôraz na úlohu centier policajnej a colnej spolupráce a podporovať upevňovanie existujúcich nástrojov (Europol, spoločné vyšetrovacie tímy, Frontex, skupiny pohraničného zásahu, „task-force” predstaviteľov polície, európska policajná akadémia).

Obe strany sa dohodli, že útvary špecializované v oblasti kontroly hraníc si budú vymieňať personál, poznatky a skúsenosti s cieľom odhaliť neoprávnený pohyb, vykonať analýzu zaznamenaných údajov a zabezpečiť koordináciu prijatých opatrení.

Obe strany sa dohodli na výmene svojich skúseností o nových úlohách hraničnej polície po zrušení kontrol na vnútorných hraniciach.

Obe strany sa dohodli na spolupráci pri hľadaní možností posilnenia biometrických znakov v cestovných dokladoch, prípadne aj v preukazoch totožnosti.

Obe strany sa dohodli posilniť operatívnu spoluprácu v oblasti boja proti nelegálnej migrácii, obchodovaniu s ľuďmi, terorizmu, praniu špinavých peňazí a obchodovaniu s drogami. Policajná spolupráca medzi operačnými jednotkami sa bude tiež rozvíjať prostredníctvom pravidelných kontaktov, poskytovaním informácií týkajúcich sa boja proti zdrojom podporujúcim nelegálnu migráciu a spoločným vyšetrovaním.

Obe strany sa dohodli spolupracovať v oblasti boja proti nelegálnej práci a proti podvodom v poberaní sociálnych dávok uzavretím dohody s týmto obsahom.

Obe strany sa dohodli rozvíjať konzulárnu spoluprácu, osobitne v oblasti víz a pomoci občanom.

Tento akčný plán nadobudne platnosť dňom podpisu.

Podpísané v Paríži, dňa 17. septembra 2008, v dvoch pôvodných vyhotoveniach, každé v slovenskom a francúzskom jazyku, pričom oba texty majú rovnakú platnosť.

Za Slovenskú republiku	                      Za Francúzsku republiku